**Tarmo Tammiste**

**Linnapea**

**Narva Linnavalitsus 01.03.2018 nr 1.3-1/2068**

**Andrei Antonov**

**Linnavalitsuse liige**

**Narva Linnavalitsus**

**Koopia:**

**Ants Liimets**

**Linnasekretär**

**Narva Linnakantselei**

**Ettepanek Sotsiaalabiameti struktuuri muutmiseks**

Käesolevaga teen ettepaneku Narva linna Sotsiaalabiameti struktuuri muutmiseks allpool esitatud põhjendustel.

**Muudatused lastekaitse osakonnas**

Sotsiaalabiameti lastekaitse osakonnas töötab 8 ametnikku. Osakonna ülesanneteks on abi osutamine lastega peredele ja vanemliku hoolitsuseta jäänud laste elu korraldamine. Selleks määravad spetsialistid sotsiaalteenuseid ja -toetusi, osalevad kohtumenetlustes, viivad läbi juhtumimenetlusi, teevad koostööd erinevate asutustega.

01.01.2018.a-l jõustusid Sotsiaalhoolekande seaduse muudatused, millega pandi kohalikele omavalitsustele, s.h. Narva linnale palju uusi kohustusi. Enamik neist on seotud lastekaitsega: asendus- ja järelhooldusteenuse korraldamine, alaealiste õigusrikkujatega tegelemine, sotsiaalse rehabilitatsiooni teenusele suunamine, lapse kinnisesse asutusse paigutamiseks vajalike dokumentide ettevalmistamine ja kohtuprotsessis osalemine. Lisaks sellele peab alates 01.01.2018.a-st kohalik omavalitsus hindama puudega laste vajadusi lapsehoiu- ja tugiisikuteenuse saamiseks. Seadusandluse muudatused tõid kaasa lastekaitseosakonna ametnike töökoormuse tuntava suurenemise.

Seoses uute kohustustega vaadati lastekaitse osakonna töö põhjalikult ümber ning selle tulemusena pandi asendus- ja järelhoolduse korraldamisega seotud ülesanded ühele ametnikule. Hetkel saab asendushooldusteenust 69 Narva last. Samas teiste ülesannete täitmiseks on osakonnal ebapiisavalt tööjõu ressurssi.

Osakonna koormuse hindamiseks võib välja tuua järgmised andmed. Üks osakonna spetsialistidest tegeleb puudega lapsi kasvatavate perekondadega (igakuine hooldajatoetuse määramine ja maksmine, puudega lastele sotsiaalteenuste korraldamine, täiendavate

sotsiaaltoetuste määramine ja maksmine, nõustamise teostamine). Hooldajatoetust saavate

perekondade arv on 2018. aasta jaanuari seisuga 136 inimest. Rehabilitatsiooniteenuste osutamine oli 2017. aastal korraldatud 66-le lapsele, invatransporditeenust korraldati 183 korda. Seoses kohustuse lisamisega hinnata puudega laste abivajadust lapsehoiuteenuse ja tugiisikuteenuse saamiseks, oli 2017.a detsembris koostatud juhtumiplaanid 66 puudega lapsele. Iga juhtumi vahehindamine toimub 6 kuu tagant, mis nõuab täiendava info kogumist koostööpartneritelt (nt kool) ja kodukülastuse tegemist.

Vastavalt Sotsiaalhoolekande seadusele, kui isik vajab iseseisva toimetuleku parandamiseks pikaajalist ja mitmekülgset abi, mis hõlmab ka vajadust koordineerida mitme organisatsiooni koostööd abi andmisel, kasutatakse juhtumikorralduse põhimõtet. 2017. aastal oli lastekaitseosakonnas algatatud 256 juhtumimenetlust. Juhtumimenetluse raames teevad spetsialistid koostööd erinevate asutustega (politsei, kool, lasteaed, perearstid jne), teevad kodukülastusi, suunavad perekondi vajalikele teenustele, koostavad perele tegevuskava ning teostavad kontrolli tegevuskava täitmise üle.

Peale juhtumimenetluste korraldamise ja riskiperede üle järelevalve tegemise, osalevad lastekaitseosakonna ametnikud kohtumenetlustes vanema hooldusõiguste määramiseks, suhtlemiskorra kehtestamiseks, lapse põlvnemise tuvastamiseks ja nõusoleku andmiseks lapse nimel tehingute tegemiseks. 2017. aastal oli lastekaitseosakonnas menetlemisel 138 tsiviilasja, milles spetsialistid esitasid seisukohad avaldustele, määruskaebustele ja osalesid kohtuistungitel.

Lastekaitseosakonna ametnikud tegelevad ka täiendavate sotsiaaltoetuste ja muu abi määramisega. 2017. aastal oli korraldatudsuvepuhkus75-le lapsele, 44-le esmakordselt kooli minevale lapsele oli väljastatud kingipakid, esimesse klassi mineva lapse toetus oli määratud 413 lapsele, jõulupakitoetus - 870 lapsele, lisaks sellele olid nende laste jaoks korraldatud jõuluüritused.

Seoses suure töömahuga on lastekaitseosakonna töösse kaasatud 2 pere ja laste abistajat, kes on struktuuri järgi Narva Sotsiaaltöökeskuse töötajad. Praktikas annavad neile ülesandeid aga lastekaitseosakonna ametnikud. Kogu abistajate tegevus on otseselt seotud lastekaitseosakonna tegevusega ning nende töökohad on korraldatud Sotsiaalabiameti ruumides.

Lastekaitseosakonna struktuuris on ka psühholoog. Analüüsides psühholoogi töökoormust ning tegelikku hõivatust muude osakonna ülesannetega (osalemine teenuste korraldamisel, andmebaaside loomine ja haldus, hooldus- ja eestkoste perede toetamine) oleks otstarbekas ümber vaadata töökoha nimetus ja ülesanded, jättes psühholoogilise nõustamise vaid osaliseks töökoormuseks.

Lähtudes ülaltoodud pean otstarbekaks teha Sotsiaalabiameti lastekaitse osakonna struktuuris järgmised muudatused:

- suurendada osakonna koosseisu ühe lastekaitsespetsialisti võrra (ametikoht);

- vähendada Narva Sotsiaaltöökeskuse struktuuri 2 pere ja laste abistaja võrra ja arvata nad Sotsiaalabiameti struktuuri abispetsialisti kohale (töökohad)

- asendada psühholoogi töökoht spetsialisti töökohaga (töökoht)

**Muudatused hoolekandeosakonnas**

Sotsiaalabiameti hoolekandeosakonnas töötab praegu 7 ametnikku. Osakonna ülesanneteks on sotsiaalabi korraldamine eakatele ja puudega inimestele: teenuste ja toetuste määramine, hoolekandeasutusse paigutamise korraldamine, kohtumenetlustes osalemine, juhtumimenetluste läbiviimine, eestkostja ülesannete täitmine teovõimetute isikute puhul, kelle eestkostjaks on määratud Narva linn.

Üheaegselt viib iga osakonna spetsialist läbi 40 juhtumimenetlust ning aasta jooksul osaleb keskmiselt 50 kohtuistungil. Hooldajatoetust saab Sotsiaalabiameti kaudu igakuiselt üle 200 inimese, koduteenused määrati 2017. aastal 97-le inimesele.

Praegu vaadatakse üle sotsiaalteenuste osutamist reguleerivad õigusaktid ning need viiakse kooskõlla vastavalt õiguskantsleri poolt tehtud märkustele. Märkuste peamine põhimõte on, et volikogu määrustega ei saa kindlaks määrata teenust saava isiku omaosaluse määra teenuse eest maksmisel ega reguleerida teenuse mahtu ja sisu. Kõik otsused peavad olema individuaalsed ja põhinema abivajaduse hindamisel. See lähenemine on kahtlemata abivajavate inimeste huvides ja võimaldab osutada abi paindlikumalt, kuid suurendab oluliselt Sotsiaalabiameti ja kõigepealt hoolekandeosakonna töömahtu.

Üheks peamistest hoolekandeosakonna ülesannetest on täisealiste teovõimetute isikute eestkoste korraldamine. Eestkostja määratakse juhul, kui täisealine ei suuda vaimuhaiguse või muu psüühikahäire tõttu kestvalt oma tegudest aru saada või neid juhtida. Eestkostja kaitseb eestkostetava varalisi ja isiklikke õigusi ning huve kohtumääruses märgitud ülesannete piires. Muu hulgas peab eestkostja hoolitsema selle eest, et eestkostetav saaks vajalikul määral ravi - ja sotsiaalteenuseid. Eestkostjaks määratakse füüsiline isik, kes on eestkostjaks määramisega nõus ning oma isikuomadustelt ja võimetelt sobib määratud ülesannetes eestkostetava huve kaitsma. Füüsilise isiku puudumisel määratakse eestkostjaks kohalik omavalitsus.

Narva linnas kujunes omapärane eestkoste korraldamise süsteem, mille puhul tegelevad eestkoste korraldamisega nii Sotsiaalabiameti ametnikud, kui ka Narva Sotsiaaltöökeskuse spetsialistid. Viimatinimetatud on määratud kohtu poolt füüsiliste isikutena teovõimetute Narva linna elanike eestkostjateks. Samas täidavad nad eestkostja ülesandeid oma töökohustuste raames. Hetkel on Narva linna ja Sotsiaaltöökeskuse spetsialistide eestkostel ligi 100 inimest, kes vajavad igapäevaselt abi.

Eestkoste korraldamise süsteem vajab olulist ümbervaatamist ja ühtlustamist, et tagada nii eestkostetavate huvide kaitse, kui ka sellega tegelevatele spetsialistidele vajaliku toe osutamine ja korrektne töökorraldus. Sageli vajab spetsialist eestkostja ülesannete täitmiseks juriidilist ja majandusalast nõustamist, mis praeguse süsteemi puhul jääb vahel saamata. Spetsialistide ülesannete ümbervaatamine ja eestkoste korraldamise täielik üleviimine Sotsiaalabiametisse võimaldab tagada ühtse ja toimiva eestkoste korraldamise süsteemi. Samas vajavad sotsiaaltöötajad abi ja osalust ka varaga tegelevate spetsialistide poolt, kuna oma töös peavad nad sageli osalema tehingutes linna eestkostel olevate isikute varaga.

Lähtudes ülaltoodud pean otstarbekaks teha Sotsiaalabiameti hoolekandeosakonna struktuuris järgmised muudatused:

- suurendada Sotsiaalabiameti struktuuri kahe spetsialisti ja kolme abispetsialisti võrra (töökohad), vähendades Narva Sotsiaaltöökeskuse struktuuri 4 eestkostja ja 1 sotsiaaltöötaja võrra.

**Muudatused raamatupidamises**

Sotsiaalabiameti raamatupidamises töötab 8 raamatupidajat ja kassapidaja. Seoses sellega, et enamus toetusi makstakse praegu taotlejate arveldusarvele, ei ole kassapidaja töökoht enam nõutud. Tegelikult täidab kassapidaja Sotsiaalabiametis raamatupidaja ülesandeid, muuhulgas peab ta Sotsiaalabiameti ja Sotsiaaltöökeskuse sõidukite kütuse arvestust ja tegeleb Sotsiaaltöökeskuse tulude arvestusega.

Seoses seadusandluse muudatustega eraldatakse alates 01.01.2018.a-st kohalikele omavalitsustele vahendeid matusetoetuse välja maksmiseks ning asendus- ja järelhooldusteenuse korraldamiseks. Narva linnale oli nendeks otstarveteks eraldatud 1 089 991 eurot, mis on täiendavaks töökoormuseks ka Sotsiaalabiameti raamatupidamisele. Asendus- ja järelhooldusteenuse osutamiseks eraldatud vahendite arvestusega tegeleb hetkel kassapidaja.

Arvestades ülaltoodut, pakun asendada Sotsiaalabiameti kassapidaja töökoht raamatupidaja töökohaga.

**Kokkuvõtlikult pean otstarbekaks teha Sotsiaalabiameti struktuuris järgmised muudatused:**

- suurendada Sotsiaalabiameti struktuuri ühe lastekaitsespetsialisti võrra (ametikoht);

- arvata Sotsiaalabiameti struktuuri 2 spetsialisti ja 5 abispetsialisti (töökohad);

- asendada psühholoogi töökoht spetsialisti töökohaga;

- asendada kassapidaja töökoht raamatupidaja töökohaga.

Ülalmainitud muudatused toovad kaasa linna eelarve kulude suurendamise, mille katmise allikaks pakume 2018. aastal omatulud.

Lugupidamisega

*/allkirjastatud digitaalselt/*

Tatjana Patsanovskaja

direktori kohusetäitja

Lisa ühel lehel: Narva linna Sotsiaalabiameti struktuur muudatustega

**NARVA LINNA SOTSIAALABIAMETI STRUKTUUR**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **Teenistuskoha nimetus** | **Ametikoht** | | | **Töökoht** | | | | | | | **Kokku** |
|  |  | Juhid | Tippspetsialist | Keskastme spetsialist | Juhid | Tippspetsialist | Keskastme spetsialist | Noorem-spetsialist | | Töölised | |  |
|  |  |  |  |  |  |  |  | |  | |  |  |
|  | direktor | 1 |  |  |  |  |  | |  | |  |  |
|  | linnaarst |  | 1 |  |  |  |  | |  | |  |  |
|  | peaspetsialist |  |  |  |  | 1 |  | |  | |  |  |
|  | vanemspetsialist |  |  | 1 |  |  |  | |  | |  |  |
|  | sekretär |  |  |  |  |  |  | | 1 | |  |  |
|  | **Raamatupidamine** |  |  |  |  |  |  | |  | |  |  |
|  | pearaamatupidaja (osakonna juhataja) |  |  |  | 1 |  |  | |  | |  |  |
|  | pearaamatupidaja asetäitja |  |  |  |  | 1 |  | |  | |  |  |
|  | vanemraamatupidaja |  |  |  |  | 1 |  | |  | |  |  |
|  | raamatupidaja |  |  |  |  |  | 6 | |  | |  |  |
|  | **Lastekaitse osakond** |  |  |  |  |  |  | |  | |  |  |
|  | peaspetsialist (osakonna juhataja) |  | 1 |  |  |  |  | |  | |  |  |
|  | vanemspetsialist |  |  | 1 |  |  |  | |  | |  |  |
|  | spetsialist |  |  | 7 |  |  |  | |  | |  |  |
|  | spetsialist |  |  |  |  |  | 1 | |  | |  |  |
|  | abispetsialist |  |  |  |  |  |  | | 2 | |  |  |
|  | **Sotsiaaltöö osakond** |  |  |  |  |  |  | |  | |  |  |
|  | peaspetsialist (osakonna juhataja) |  | 1 |  |  |  |  | |  | |  |  |
|  | vanemspetsialist |  |  | 1 |  |  |  | |  | |  |  |
|  | spetsialist |  |  | 6 |  |  |  | |  | |  |  |
|  | **Hoolekandeosakond** |  |  |  |  |  |  | |  | |  |  |
|  | peaspetsialist (osakonna juhataja) |  | 1 |  |  |  |  | |  | |  |  |
|  | vanemspetsialist |  |  | 1 |  |  |  | |  | |  |  |
|  | spetsialist |  |  | 5 |  |  |  | |  | |  |  |
|  | spetsialist |  |  |  |  |  |  | | 2 | |  |  |
|  | abispetsialist |  |  |  |  |  |  | | 3 | |  |  |
|  | **Haldusteenistus** |  |  |  |  |  |  | |  | |  |  |
|  | majandusjuhataja |  |  |  |  |  |  | |  | | 1 |  |
|  | autojuht |  |  |  |  |  |  | |  | | 1 |  |
|  | koristaja |  |  |  |  |  |  | |  | | 2,5 |  |
|  | **Kokku** | **1** | **4** | **22** | **1** | **3** | **7** | | **8** | | **4,5** | **50,5** |

